钦定古今图书集成/明伦汇编/氏族典/第312卷 > 程平
## 钦定古今图书集成/明伦汇编/氏族典/第312卷 > 程平

按《名山藏本行记》：“平，绩溪人，与里人张德良友善。洪
武初，德良坐盐价事罹法，累及平。御史廉平枉，喻平
曰：‘洒众则免矣’。平曰：‘不幸人诬而又诬人，是欺天也’。
平宁当罪。御史叹异之。寻谪延安，与同郡休宁人朱
仲杰同行，盛暑憩道傍树，仲杰曰：‘汝守行李，吾往觅
寓舍’。仲杰入酒家，留连则不来。雨大至，漂其囊，平自”
救不暇。仲杰还，盛怒责平，平如数偿之，至延安，仍与
同处。仲杰能医，有梅百户者请之医。明年病，其家度
不起，悉以资斧寄梅，曰：“待吾子来与之。”既梅调守他
郡，而仲杰死，平为具棺殓。或曰：“仲杰待君悍戾不道，
君何遇之至也？”平曰：“彼自亏德耳。同郡而生，同忧而
来，死无归于我殡，古之道也。”久之，仲杰子行至汴，闻
其父已死，向梅百户取父资，即还家绐母曰：“已买地
葬父矣。”居三年，平子实往省平，平乃命实送仲杰柩
归。信报仲杰子，令迎柩，仲杰子殊不顾。平谪满归，见
柩尚留殡后园，叹曰：“吾不惮延安数千里为归柩，休
宁、绩溪相去几何？且子绐母，必惭不来。”即令孙通送
其家。